શહેરમાં પાણીના પાઉચ અને 50 માઇક્રોનથી પાતળી પ્લાસ્ટિકની થેલી ઉપર પ્રતિબંધ ફરમાવાયો છે. તેના અમલમાં પાલિકા આરંભે શૂરા જેવી કામગીરી કરી રહી છે. હજુ પણ શહેરમાં 50 માઇક્રોનથી પાતળી પ્લાસ્ટિકની થેલીઓ અને ફૂડપેકેટ્સ બેફામ રીતે ઉપયોગમાં લેવાઈ રહ્યા છે. આ હકીકતની પ્રતીતિ કરાવવા માટે કોંગ્રેસના કોર્પોરેટર નિલેશ કુંભાણી પાલિકાની સામાન્ય સભામાં જ મુકેલી કચરાપેટી લઈને આવી ગયા હતા. તેમણે કચરાપેટી સીધી ડાયસ પાસે મેયરની સામે ખાલી કરી દીધી હતી અને પાલિકામાં જ પ્રતિબંધિત પ્લાસ્ટિકની કોથળીઓ વપરાતી હોવાનો આક્ષેપ કર્યો હતો. જોકે, વિપક્ષના સભ્યના આ પ્રકારના પગલાથી મેયર ડૉ. જગદીશ પટેલ ખિન્ન થઈ ગયા હતા. તેમણે સામાન્ય સભામાંથી નિલેશ કુંભાણીને સસ્પેન્ડ કરવાનો આદેશ કર્યો હતો.